Knud Kristensen (KF), 2009-05-29:
Det enstrengede kommunale beskæftigelsessystem træder i kraft den 1. august 2009.
Det er en beslutning, som blev truffet på det tidspunkt, da regeringen tiltrådte.
Der er blevet gennemført en kommunalreform, og det var en helt naturlig følge, at også jobcentrene skulle kommunaliseres.
Det er afgørende, at vi får et robust kommunalt system hele vejen igennem.
Dengang kommunalreformen blev gennemført tror jeg nok at oppositionen havde de samme betænkeligheder; der var ikke de store visioner i oppositionens kommunale ambitioner.
Vi har set kommunalreformen; den er gennemført.
Der er mange kommuner, som har løst opgaven tilfredsstillende, og som også har fået indfriet den rationaliseringsgevinst, der netop skulle være ved at gennemføre kommunalreformen.
Der bliver ét ledelsessystem, ikke et dobbelt.
Og det er jo noget af det, som vi også tit hører at oppositionen kritiserer regeringen for, nemlig at der ingen afbureaukratisering er, og at der simpelt hen er lagt så mange restriktioner ned over kommunerne med jobcentrene osv. Det her er netop med til at bevirke, at vi kan få lavet en rationalisering, der gør, at jobcentrene kommer til at fungere optimalt.
Jeg har forsøgt op til flere gange her fra talerstolen at argumentere for, at den kommunalisering af jobcentrene er en god og fremsynet model, som vi bør støtte her i Folketinget.
Men det, som vi har oplevet igennem hele den her proces, er, at der har været stillet mange spørgsmål – og det er for øvrigt sundt, at der bliver stillet nogle spørgsmål, for man kan sige, at når vi er færdige med at trykke på knappen i dag til det her, er der vist ikke flere spørgsmål tilbage – og mange af spørgsmålene har jo været stillet både to, tre og fire gange.
Og nogle gange har man lige omformuleret dem, fordi man skulle stille dem.
Og så har der været åbne samråd i et væk om det her.
Så jeg synes, at Folketinget burde stå sammen om det her ambitiøse projekt, hvor vi kommunaliserer vores jobcentre og vi giver kommunerne den kompetence og de muligheder for, at der netop er en fremadrettet beskæftigelsessituation i samtlige kommuner.
Der har ikke været et eneste argument i positiv retning, og det er jo klart, det kan vi være sikre på, at en sådan svada – man kan håbe, at meget af det ikke er blevet sendt på tv, men meget af det er jo foregået netop i den tid, hvor kameraet er åbent – har betydet, at de medarbejdere, som sidder derude, har fået alle argumenter for at have en negativ indgang til det projekt her, hvis de har været en lille smule usikre på projektet.
Derfor vil jeg bare understrege, at det, at man får alle de medarbejdere, som er i jobcentrene i dag – dygtige, kompetente medarbejdere, der løser opgaven – ansat i samme kommune, i samme regi, jo gør, at man kan supervisere, at man kan hjælpe, at man kan udvikle, og at man har muligheder for netop at skabe en jobcenterfunktion.
Og man har mulighed for at gøre det på flere forskellige måder.
Jeg kan håbe – og jeg tror også, at det sker – at der bliver lavet erfagrupper i de forskellige jobcentre, der gør, at man udvikler funktionen i en positiv og fremadrettet retning, og der synes jeg da, at vi som folketingsmedlemmer har behov for at bakke op om den opgave, som de står over for.
Så er det jo, at man bruger en lille nedgangstid som skræmmebillede.
Vismændene udtaler sig om det, og der er selvfølgelig en uheldig udvikling i ledigheden.
Men det er sikkert, at vi i 2015 står i en situation, hvor vi mangler arbejdskraft, langt mere, end vi har set det her i de år, hvor det er gået stærkt.
Så jeg synes, at oppositionen ikke bør lægge til grund, at vi har en uheldig situation med hensyn til beskæftigelsen lige i øjeblikket.
Når først verdensmarkedet igen begynder at aftage varer og produkter fra Danmark, skal man bare se: Så har vi beskæftigelse, og så har vi ikke den frygt for, at der ikke kan laves en fremadrettet beskæftigelsessituation i de enkelte kommuner.
Så derfor vil jeg opfordre til, at det samlede Folketing stemmer for lovforslaget.
Det er måske lidt ambitiøst at komme med sådan en opfordring nu, men jeg synes, den er lige så relevant som mange af de negative argumenter, der har været fra oppositionens side.
Det Konservative Folkeparti støtter fuldt og helt denne opgave.
Vi mener, vi tror på, og vi ved, at det vil lykkes.